Diari Oficial de la Generalitat Valenciana


Sumari del DOGV 4034, del 03-07-2001 (2001/6242)

ORDE de 8 de juny de 2001, de la Conselleria de Cultura i Educació, per la qual es regula l'abonament, en pagament delegat, del complement corresponent a la categoria funcional de direcció de departament, en centres privats concertats.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/06/08/(1)/dof/vci/html**

### Dades del document

Número de DOGV
:   4034

Data del DOGV
:   03-07-2001

Secció del DOGV
:   I. DISPOSICIONS GENERALS

Número del document
:   2001/6242


Data del document
:   08-06-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * salari
    * personal docent
    * ensenyament gratuït
    * ensenyament privat
    * legislació

ORDE de 8 de juny de 2001, de la Conselleria de Cultura i Educació, per la qual es regula l'abonament, en pagament delegat, del complement corresponent a la categoria funcional de direcció de departament, en centres privats concertats. [2001/M6242]
  
El correcte funcionament dels centres docents sostinguts amb fons públics requerix de la disposició d'uns òrgans de govern que garantisquen l'efectiva participació dels pares i mares o tutors legals dels alumnes, professorat, alumnat i personal d'administració i servicis en la gestió de cada centre, que vetlen perquè les seues activitats es desenrotllen dins dels principis i valors constitucionals i que actuen amb vista a l'efectiva realització dels fins de l'educació, establits en les lleis i disposicions vigents i amb vista a la consecució de la qualitat de l'ensenyament.
  
Els òrgans de govern dels centres docents concertats, a més de la normativa general aplicable, s'han vist regulats i completats amb la publicació de l'Orde de 22 de desembre de 1999, de la Conselleria de Cultura, Educació i Ciència, per la qual es regula l'abonament, en pagament delegat, dels complements corresponents a les categories funcionals de direcció i direcció d'estudis en centres privats concertats. La dita regulació, a més, és fruit del que s'ha pactat entre l'administració i les organitzacions empresarials i sindicals més representatives de l'ensenyament privat en el document sobre la implantació de la reforma educativa en els centres concertats de la Comunitat Valenciana.
  
Però, juntament amb els òrgans de govern dels centres, un altre aspecte essencial a considerar per a l'adequat funcionament d'estos, és el dels òrgans de coordinació docent als que competixen els aspectes organitzatius del centre des del punt de vista didàctic o pedagògic, la transcendència dels quals és de vital importància en un sistema educatiu que pretén aconseguir la qualitat de l'ensenyament. Així, per als centres públics, els reglaments orgànics i funcionals de les escoles d'Educació Infantil i dels col·legis d'Educació Primària, i dels instituts d'Educació Secundària, aprovats pels decrets 233 i 234/1997, de 2 de setembre, del Govern Valencià, determinen els òrgans de coordinació docent que han de configurar-se als centres públics i les seues competències i règim de funcionament.
  
En el supòsit dels centres concertats, respectant l'autonomia en la seua organització, és ben cert que determinats òrgans, en cas que el centre opte per disposar-ne, no poden funcionar amb una mínima equiparació amb els seus homòlegs dels centres públics si no porten annexes unes condicions laborals semblants. La dita equiparació ha de dur-se a terme per mitjà de l'assignació d'un model de plantilla que permeta l'exercici de la funció que cada òrgan té encomanada, així com, en determinats supòsits, la retribució que per l'exercici d'un càrrec determine la normativa aplicable. I este últim és l'objectiu que pretén esta orde, de manera que, a la realització efectiva d'una determinada funció docent, es possibilite des de l'administració la retribució per l'exercici d'esta, i, així mateix, que l'exercici de càrrecs docents que porten implícita una retribució addicional en els centres públics puga ser, de la mateixa manera, objecte de retribució en el supòsit dels centres concertats.
  
El que s'ha exposat fins ara obliga a aplicar una analogia que no pot implicar un transvasament automàtic del que suposa l'organització i el funcionament d'un centre públic, però amb això es possibilitarà fer efectiu el que disposa l'article 12.2, paràgraf segon, de la Llei 10/1999, de 30 de desembre, de Pressupostos de la Generalitat Valenciana per a l'exercici 2000, i l'article 12.2, paràgraf segon, de la Llei 12/2000, de 28 de desembre, de Pressupostos de la Generalitat Valenciana per a l'exercici 2001.
  
Atés el que s'ha exposat, i fent ús de les competències atribuïdes en l'article 35 de l'Estatut d'Autonomia i en l'article 35 i concordants de la Llei 5/1983, de 30 de desembre, de Govern Valencià
  
ORDENE
  
Primer
  
El que establix esta orde serà d'aplicació a tots els centres docents privats de la Comunitat Valenciana, per al nivell d'Educació Secundària, en l'etapa o etapes en què esta es trobe concertada. Així mateix, serà aplicable a tots els centres docents privats concertats en la Formació Professional de grau superior.
  
Segon
  
Les direccions de departament, com a categories funcionals-directives-temporals, hauran d'estar establides bé en el projecte educatiu del centre, com a instrument que definix el seu model de gestió organitzativa i pedagògica, bé en el reglament de règim interior del centre.
  
Tercer
  
1. Són funcions del cap de departament les establides en el projecte educatiu o en el reglament de règim interior.
  
2. Si no n'hi ha, tindrà les funcions que establix, per als centres públics, el Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Govern Valencià, en tot el que no contradiga la legislació aplicable als centres concertats.
  
Quart
  
Una vegada prevista en el projecte educatiu o en el reglament de règim interior del centre en qüestió, l'existència de les direccions de departament, correspon al titular del centre la designació del professor que ha de detindre la citada categoria, llevat que el propi instrument en què s'arreplegue l'existència de les direccions de departament preveja que és un altre òrgan del centre el competent en la designació.
  
Quint
  
La duració de l'exercici de la categoria funcional-directiva-temporal de cap de departament i les causes de cessament en este càrrec, seran les que determine el projecte educatiu del centre o el seu reglament de règim interior i, si no n'hi ha, les establides per als centres públics, en tot el que no contradiguen la legislació aplicable als centres concertats.
  
Sext
  
L'abonament del complement salarial específic i, si és procedent, dels triennis annexos a la categoria, per l'exercici d'esta, es mantindrà mentre dure la dita situació i sempre que es complisquen els requisits establits en la present orde.
  
Sèptim
  
La Conselleria de Cultura i Educació assumirà l'abonament del complement retributiu inherent a la categoria de cap de departament, que es consigne en el conveni col·lectiu aplicable en cada moment, sempre que l'import del dit complement retributiu es trobe computat dins de l'apartat de gastos variables del mòdul econòmic per unitat escolar fixat anualment en la Llei de Pressupostos de la Generalitat Valenciana.
  
Octau
  
1. L'import d'este complement retributiu serà abonat per la Conselleria de Cultura i Educació, com a pagament delegat i en nom de l'entitat titular del centre, a càrrec de la quantitat i concepte a què s'al·ludix en l'apartat anterior.
  
2. A este fi, el titular del centre haurà de facilitar a l'administració un certificat expedit pel secretari del consell escolar que verse sobre:
  
a) L'existència de projecte educatiu del centre o, si és procedent, de reglament de règim interior aprovat pel consell escolar.
  
b) Que en el projecte educatiu o reglament de règim interior s'ha previst l'existència de determinades direccions de departament, especificant-ne quines, les matèries que abracen i a quin nivell o etapa educativa estan adscrites.
  
c) A quin òrgan competix la designació dels professors o professores que assumiran la citada categoria.
  
3. A l'efecte de l'abonament concret del complement retributiu inherent a l'exercici de la categoria de cap de departament, el titular del centre, en la seua condició d'ocupador en la relació laboral, haurà de presentar l'escrit emés per l'òrgan competent pel qual es designa un professor o professora com a cap de departament, i indicar-hi de quin departament es tracta i la data a partir de la qual la dita designació esdevindrà efectiva. Idèntica actuació serà procedent en el supòsit del cessament d'un cap de departament.
  
4. En el cas que variara algun dels aspectes continguts en el certificat a què es referix el punt 2 d'este apartat, caldrà aportar un nou certificat amb els aspectes que hagueren sigut modificats.
  
Nové
  
1. L'assumpció, en nòmina de pagament delegat, de l'abonament del complement de cap de departament serà procedent en les següents dates i d'acord amb les següents condicions, a més de les establides en els apartats anteriors:
  
a) En els centres que disposen d'Educació Secundària Obligatòria completa i/o Batxillerat, amb un nombre d'unitats concertades de 4 a 7, tots dos inclosos, l'administració retribuirà fins a quatre direccions de departament, entre les quals podrà incloure's la direcció del departament d'orientació.
  
L'abonament serà procedent des de l'1 de setembre de 2000.
  
b) En els centres que disposen d'Educació Secundària Obligatòria i/o Batxillerat, amb un nombre d'unitats concertades de 8 a 12, tots dos inclosos, l'administració retribuirà fins a cinc direccions de departament, una de les quals haurà de ser la direcció del departament d'orientació.
  
L'abonament serà procedent des de l'1 de setembre de 2000.
  
c) En els centres que disposen d'Educació Secundària Obligatòria i/o Batxillerat, amb un nombre d'unitats concertades de 13 a 16, tots dos inclosos, l'administració retribuirà fins a sis direccions de departament, una de les quals haurà de ser la direcció del departament d'orientació.
  
L'abonament serà procedent des de l'1 de setembre de 2000.
  
d) En els centres que disposen d'Educació Secundària Obligatòria i/o Batxillerat, amb un nombre d'unitats concertades de 17 a 20, tots dos inclosos, l'administració retribuirà fins a set direccions de departament, una de les quals haurà de ser la direcció del departament d'orientació.
  
L'abonament serà procedent des de l'1 de setembre de 2000.
  
e) En els centres que disposen d'Educació Secundària Obligatòria i/o Batxillerat, amb un nombre d'unitats concertades de 21 a 24, tots dos inclosos, l'administració retribuirà fins a 8 direccions de departament, una de les quals haurà de ser la direcció del departament d'orientació.
  
L'abonament serà procedent des de l'1 de setembre de 2000.
  
f) En els centres que impartisquen Formació Professional Específica concertada, l'administració retribuirà, com a màxim:
  
- una direcció de departament per cada família professional;
  
- una direcció de departament de formació i orientació laboral en centres que disposen d'un mínim de 4 cicles formatius concertats;
  
- una direcció de departament d'economia en els centres on no hi haja departament de família professional administrativa o de comerç i màrqueting i que compten amb un mínim de 4 cicles formatius concertats;
  
- una direcció de departament de pràctiques formatives quan hi haja dos o més famílies professionals i per cada família, almenys, dos cicles formatius. Tot això acollit al règim de concerts.
  
L'abonament serà procedent des de l'1 de gener de 2001.
  
2. No es retribuiran direccions de departament que no abracen, almenys, dos matèries de les que comprén el currículum del nivell o etapa educativa de què es tracte.
  
3. No podrà retribuir-se el complement corresponent a dos o més direccions de departament quan corresponguen al mateix professor o professora.
  
Disposició addicional
  
Única
  
El que disposa la present orde serà aplicable, així mateix, als centres concertats no acollits a pagament delegat, a càrrec de l'apartat de gastos variables que corresponga al centre.
  
Disposició transitòria
  
Única
  
A l'efecte del reconeixement del complement d'antiguitat lligada al càrrec i el seu consegüent abonament en pagament delegat, serà preceptiva l'acreditació, per mitjà de documentació fefaent, de les quantitats que el centre abone per eixe concepte en nòmina i la seua corresponent cotització a la Seguretat Social.
  
Disposicions finals
  
Primera
  
L'abonament dels complements retributius regulats en esta orde es regirà pel que disposa el conveni col·lectiu aplicable en cada moment, sempre que no es produïsca modificació favorable de les condicions del col·lectiu de què es tracta, amb la finalitat d'homologació dels sistemes retributius privat concertat i públic.
  
Segona
  
Es faculta la Direcció General de Centres Docents per al desenrotllament de la present disposició.
  
Tercera
  
La present orde entrarà en vigor en el moment de la seua publicació en el Diari Oficial de la Generalitat Valenciana. No obstant això, els seus efectes s'entenen referits a les dates determinades en el seu apartat nové.
  
València, 8 de juny de 2001
  
El conseller de Cultura i Educació,


Còpia Permalink ELI